ΑΘΗΝΑ 19/01/2022

ΑΡ. ΠΡΩΤ.: 5535

ΠΡΟΣ : ΣΩΜΑΤΕΙΑ ΜΕΛΗ ΠΟΕΔΗΝ

**ΤΕΤΑΡΤΗ 26/01/2022**

**Η ΠΟΕΔΗΝ ΠΡΟΚΗΡΥΣΣΕΙ**

**ΠΑΝΕΛΛΑΔΙΚΗ ΣΤΑΣΗ ΕΡΓΑΣΙΑΣ 12 – 3μμ**

**ΑΤΤΙΚΗ: 13μμ Συγκέντρωση στο Υπουργείο Υγείας**

**ΠΕΡΙΦΕΡΕΙΑ: Συγκεντρώσεις με αποφάσεις των Σωματείων & των ΝΤ της ΑΔΕΔΥ**

**ΟΙ 100 ΝΕΚΡΟΙ ΤΗΝ ΗΜΕΡΑ**

**ΔΕΝ ΕΠΙΤΡΕΠΟΥΝ ΝΑ ΣΙΩΠΗΣΟΥΜΕ**

 Την ΤΕΤΑΡΤΗ 26/01/2022 προκηρύσσουμε Πανελλαδική Στάση Εργασίας 12 – 3μμ και Συγκέντρωση Διαμαρτυρίας 13μμ στο Υπουργείο Υγείας και στην Περιφέρεια κατά τόπους Συγκεντρώσεις Διαμαρτυρίας που θα αποφασίσουν τα Πρωτοβάθμια Σωματεία σε συνεργασία με τα ΝΤ της ΑΔΕΔΥ.

 Η ΑΔΕΔΥ προκηρύσσει Στάση Εργασίας σε όλο το Δημόσιο, στηρίζοντας τις κινητοποιήσεις επειδή η υπόθεση της Δημόσιας Υγείας μας αφορά όλους.

 Είναι πολλοί οι 100 νεκροί την ημέρα για να μας κλείσουν τα στόματα με επικοινωνιακές ακροβασίες.

 Πολλοί ασθενείς θα γλύτωναν τη ζωή τους εάν το Δημόσιο Σύστημα Υγείας ήταν καλύτερα οργανωμένο στην Πρωτοβάθμια και Νοσοκομειακή περίθαλψη, στην εντατική θεραπεία. Όμως η κυβέρνηση ακόμη και σήμερα που αναδεικνύεται με τον πιο τραγικό τρόπο η σημασία του Δημόσιου Συστήματος Υγείας δεν κρύβει τα σχέδιά της «να σπάσει αυγά» όπως είπε ο Πρωθυπουργός δηλαδή να καταργήσει, να συγχωνεύσει υγειονομικές μονάδες, για να προωθήσει τα σχέδια συρρίκνωσης, ιδιωτικοποίησης του Δημόσιου Συστήματος Υγείας.

 Προστατεύουν τον ιδιωτικό τομέα. Επίταξαν 665 κλίνες και καλυμμένες είναι οι μισές με περιστατικά χαμηλής βαρύτητας. Το ελληνικό δημόσιο πληρώνει το σύνολό τους. Ζητάμε την επίταξη άνευ όρων και προϋποθέσεων. Να συνεφημερεύουν με τα Δημόσια Νοσοκομεία και να εισάγουν επείγοντα περιστατικά κορωνοϊού για νοσήλια στις κλινικές και στις ΜΕΘ.

 Οι υγειονομικοί δεν είναι μηχανές να εργάζονται χωρίς σταματημό ακατάπαυστα 2 χρόνια τώρα και κάθε ημέρα οι συνθήκες να χειροτερεύουν. Έχουν εξαντληθεί μέχρι λιποθυμίας.

 Τα χειροκροτήματα «εξαργυρώνονται» με στοχοποίηση, διαρκή ομηρία των συμβασιούχων, απειλές παράνομων απολύσεων όσων βρίσκονται σε αναστολή, απαξίωση, εξευτελιστικούς μισθούς, επιστροφή των εργολάβων και του εργασιακού μεσαίωνα στις υπηρεσίες στήριξης με απολύσεις 6000 συμβασιούχων συναδέλφων. Χάσαμε 30 συναδέλφους από κορωνοϊό και καμία ευθιξία να χαρακτηρισθεί εργατικό ατύχημα, με αποτέλεσμα οι οικογένειες να βρίσκονται σε απόγνωση. Εάν ήταν ένστολοι θα είχαν στηθεί ανδριάντες και αποκαλυπτήρια στις πλατείες.

ΦΤΑΝΕΙ ΠΙΑ.

 ΞΕΠΕΡΑΣΑΜΕ τα όριά μας. Κάθε ημέρα χάνεται ένα χωριό από κορωνοϊό και «χαμπάρι» δεν παίρνει κανείς από την κυβέρνηση.

 Το πιο πολύτιμο αγαθό είναι η υγεία. **Η οργάνωση της Δημόσιας Υγείας είναι αναγκαιότατη στον δικό μας κόσμο. Στον κόσμο της κυβέρνησης είναι πολυτέλεια!!!**

 **ΑΙΤΗΜΑΤΑ:**

* Δωρεάν Πρωτοβάθμια Περίθαλψη, συνταγογράφηση τεστ κορωνοϊού, δωρεάν τεστ
* **Ενίσχυση των Νοσοκομείων με μόνιμες προσλήψεις προσωπικού. ΕΠΙΣΤΡΟΦΗ ΣΥΝΑΔΕΛΦΩΝ ΠΟΥ ΒΡΙΣΚΟΝΤΑΙ ΣΕ ΑΝΑΣΤΟΛΗ ΕΡΓΑΣΙΑΣ. ΕΔΩ ΚΑΙ ΤΩΡΑ**

Την στιγμή που εργάζονται συνάδελφοι με ενεργή νόσο κορωνοϊού λόγω των οδηγιών του ΕΟΔΥ, ποιο είναι το υγειονομικό όφελος με τις χιλιάδες αναστολές εργασίας συναδέλφων; Περίπου 2500 Συνάδελφοι νοσούν από κορωνοϊό. Υπάρχει μεγάλη διασπορά του ιού στα Νοσοκομεία. Μειώθηκε το προσωπικό πάνω από 10.000 υπαλλήλους σε σχέση με το περασμένο χειμώνα. (περίπου 7.000 αναστολές, 2.000 συνταξιοδοτήσεις, 2.500 προσωπικό σε καραντίνα).

* Ανάκληση επικίνδυνων οδηγιών ΕΟΔΥ που μειώνουν τις ημέρες καραντίνας του προσωπικού. Τακτικά προληπτικό τεστ στο Προσωπικό.
* Ενίσχυση του Δημόσιου Τομέα Υγείας. Οι εισαγωγές περιστατικών κορωνοϊού για ακόμη μια φορά αυξάνονται σε κάθε εφημερία. Τα Νοσοκομεία γεμίζουν δύο κλινικές κορωνοϊού μετά από κάθε εφημερία σε βάρος ασθενών άλλων παθήσεων. Δεκάδες διασωληνωμένοι ασθενείς βρίσκονται σε θαλάμους και αυτοσχέδιες ΜΕΘ και όμως για την Κυβέρνηση η ανάπτυξη νέων κλινών ΜΕΘ είναι πολυτέλεια.
* Ένταξη στα ΒΑΕ
* Αύξηση Μισθών
* Μονιμοποίηση Συμβασιούχων
* Εργατικό ατύχημα
* Έξω οι εργολάβοι από τα Νοσοκομεία
* Επίταξη ιδιωτικού τομέα άνευ όρων και προϋποθέσεων

Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΠΟΕΔΗΝ